Boek: Olifant se vraag | Maroela Media
Illustrasies deur Kaatje Vermeire
Vertaal deur Shané Kleyn
Soos elke jaar klim al die diere en skepsels teen die heuwel op vir ’n vergadering. Hierdie jaar het olifant ’n vraag, ’n moeilike vraag: Hoe weet mens dat jy iemand liefhet? Die verhaal begin met ’n groot prent van ’n treurige olifant met ’n klein stoeltjie op sy kop en ’n blom in sy mond. Die vergadering wat olifant se vraag moet bespreek, word gelei deur Mier, wat die woord gee aan Muis, Sneeuwitjie, ’n klip, ’n swerwer, ’n ysbeer en nog vele ander skepsels. As hulle saam by klomp filosofiese antwoorde oor die liefde gekom het, word die vergadering gesluit en gaan elkeen tevrede huis toe. Net Mier, wat oor die liefde skepties is, weet nie waarom sy skielik so alleen voel nie.
Olifant se vraag is ’n ontroerende verhaal oor die vele fasette van die liefde. Leen van der Berg bied die jong leser veel om verder oor te droom en te filosofeer.
Kaatje Vermeire se illustrasies, ’n kombinasie tussen grafiek en illustrasies, is ’n pragtige versmelting van realisme en fantasie. Die boek vorm sowel vir die oogstrelende fantasieryke prente, as vir die boeiende teks, stof tot nadenke en bepeinsing.
As dogter van ’n Belgiese uitgewer het Leen van den Berg in ’n huis vol boeke grootgeword. Sy skryf hoofsaaklik vir kinders, en gee ook kreatiewe skryfkuns in Vlaandere en Nederland.
Die Vlaamse illustreerder Kaatje Vermeire het ’n eksperimentele benadering tot illustrasie en drukkuns. Sy kombineer etswerk met gevonde voorwerpe soos kant, tou en draad. Met elke nuwe werk hou sy voort om subtiele delikate maniere te vind om moeilike onderwerpmateriaal te hanteer. Sy het al verskeie pryse vir haar verbeeldingryke kinderboeke ontvang.
[Luister] Gretha Wiid gesels prontuit oor die huwelik in nuwe boek